CELEX: 32020D0678
Language: sk
Date: 2020-05-18 00:00:00
Title: Rozhodnutie Rady (EÚ) 2020/678 z 18. mája 2020 o pozícii, ktorá sa má v mene Európskej únie zaujať v Spoločnom výbore CETA zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej, pokiaľ ide o prijatie rozhodnutia upravujúceho administratívne a organizačné záležitosti týkajúce sa fungovania Odvolacieho tribunálu

25.5.2020   
               
               
                  SK
               
               
                  Úradný vestník Európskej únie
               
               
                  L 161/1
               
            
         ROZHODNUTIE RADY (EÚ) 2020/678
         z 18. mája 2020
         o pozícii, ktorá sa má v mene Európskej únie zaujať v Spoločnom výbore CETA zriadenom na základe Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej, pokiaľ ide o prijatie rozhodnutia upravujúceho administratívne a organizačné záležitosti týkajúce sa fungovania Odvolacieho tribunálu
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Rozhodnutím Rady (EÚ) 2017/37 (1) sa stanovuje podpis Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (2) (ďalej len „dohoda“) v mene Európskej únie. Dohoda bola podpísaná 30. októbra 2016.
                  
               
                     (2)
                  
                  
                     Rozhodnutím Rady (EÚ) 2017/38 (3) sa stanovuje predbežné vykonávanie častí dohody vrátane zriadenia Spoločného výboru CETA. Dohoda sa predbežne vykonáva od 21. septembra 2017.
                  
               
                     (3)
                  
                  
                     Podľa článku 26.3 ods. 1 dohody má Spoločný výbor CETA na účely dosiahnutia cieľov dohody právo prijímať rozhodnutia vo všetkých záležitostiach, v prípade ktorých tak stanovuje dohoda.
                  
               
                     (4)
                  
                  
                     Podľa článku 26.3 ods. 2 dohody majú byť rozhodnutia Spoločného výboru CETA pre zmluvné strany záväzné s výhradou ukončenia akýchkoľvek nevyhnutných vnútorných požiadaviek a postupov, pričom zmluvné strany majú tieto rozhodnutia vykonať.
                  
               
                     (5)
                  
                  
                     V súlade s článkom 8.28 ods. 7 dohody má Spoločný výbor CETA prijať rozhodnutie, v ktorom stanoví administratívne a organizačné záležitosti týkajúce sa fungovania Odvolacieho tribunálu.
                  
               
                     (6)
                  
                  
                     Preto je vhodné stanoviť pozíciu, ktorá sa má zaujať v mene Únie v Spoločnom výbore CETA na základe návrhu rozhodnutia Spoločného výboru CETA vo veci Odvolacieho tribunálu s cieľom zabezpečiť účinné vykonávanie dohody,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Európskej únie zaujať v Spoločnom výbore CETA, pokiaľ ide o prijatie rozhodnutia upravujúceho administratívne a organizačné záležitosti týkajúce sa fungovania Odvolacieho tribunálu, je založená na návrhu rozhodnutia Spoločného výboru CETA (4).
         
         
            Článok 2
            Toto rozhodnutie nadobúda účinnosť dňom nadobudnutia platnosti dohody.
         
         
            V Bruseli 18. mája 2020
            
               
                  Za Radu
               
               
                  predseda
               
               G. GRLIĆ RADMAN
            
         
         
            (1)  Rozhodnutie Rady (EÚ) 2017/37 z 28. októbra 2016 o podpise Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej v mene Európskej únie (Ú. v. EÚ L 11, 14.1.2017, s. 1).
         
            (2)  Ú. v. EÚ L 11, 14.1.2017, s. 23.
         
            (3)  Rozhodnutie Rady (EÚ) 2017/38 z 28. októbra 2016 o predbežnom vykonávaní Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej (Ú. v. EÚ L 11, 14.1.2017, s. 1080).
         
            (4)  Pozri dokument ST 6964/20 na http://register.consilium.europa.eu.